b'\n_START_ARTICLE_\nFran\xc3\xa7ois Michel Louvois\n_START_PARAGRAPH_\nFran\xc3\xa7ois Michel Le Tellier, Louvoisin markiisi (18. tammikuuta 1641 Pariisi \xe2\x80\x93 16. hein\xc3\xa4kuuta 1691 Versailles) oli ranskalainen valtiomies, joka toimi sotaministerin\xc3\xa4 vuodesta 1666 ja oli mukana luomassa Ludvig XIV:n sotilasmahtia yhdess\xc3\xa4 Henri Turennen ja S\xc3\xa9bastien Le Prestre de Vaubanin kanssa.\n_START_SECTION_\nArmeijan uudelleenorganisointi\n_START_PARAGRAPH_\nMinisterin\xc3\xa4 Le Tellier salli ansiokkaiden sotilaiden nousta armeijan hierarkiassa, vaikka he eiv\xc3\xa4t olisikaan olleet korkeata syntyper\xc3\xa4\xc3\xa4. N\xc3\xa4in aateliston vastustuksesta huolimatta. H\xc3\xa4n uudenaikaisti armeijan: yhten\xc3\xa4ist\xc3\xa4m\xc3\xa4ll\xc3\xa4 ja parantamalla aseistusta, kasarmien ja asevarikoiden rakentamisella, jotka ilmestyiv\xc3\xa4t vuoden 1692 j\xc3\xa4lkeen, kuin my\xc3\xb6s palkkojen s\xc3\xa4\xc3\xa4nn\xc3\xb6llisell\xc3\xa4 maksamisella. H\xc3\xa4n my\xc3\xb6s yritti luoda yleisen kansallisen asevelvollisuuden, mutta t\xc3\xa4ss\xc3\xa4 asiassa h\xc3\xa4n koki tappion._NEWLINE_Armeijan toimintaa parannettiin monin tavoin. Upseerikoulutusta tehostettiin. Asetekniikan uudistuksia olivat piilukkokiv\xc3\xa4\xc3\xa4ri, pistin vakiovarusteena ja tykist\xc3\xb6n organisaation ja tulivoiman lis\xc3\xa4\xc3\xa4minen. Le Tellier katsoi, ett\xc3\xa4 armeijan kurittomuuden ja hajanaisuuden syy oli puutteellinen huolto, joten h\xc3\xa4n alkoi kehitt\xc3\xa4\xc3\xa4 toimivaa huolto-organisaatiota ja miehist\xc3\xb6n oloja. Upseeriston huono palkkausj\xc3\xa4rjestelm\xc3\xa4 aiheutti my\xc3\xb6s hankaluuksia. Upseerien oli ostettava virkaan oikeuttava valtakirja, ja valtio maksoi eversteille ja kapteeneille sen mukaan, kuinka monta miest\xc3\xa4 he asettivat kruunun k\xc3\xa4ytt\xc3\xb6\xc3\xb6n. T\xc3\xa4st\xc3\xa4 seurasi kavalluksia, v\xc3\xa4\xc3\xa4renn\xc3\xb6ksi\xc3\xa4 ja korruptiota, ja sotamiesten todellinen m\xc3\xa4\xc3\xa4r\xc3\xa4 oli paljon pienempi kuin papereiden mukaan olisi pit\xc3\xa4nyt olla. Ep\xc3\xa4kohtaa korjattiin siirtym\xc3\xa4ll\xc3\xa4 kiinteisiin kuukausipalkkoihin ja ansioitumisen mukaiseen etenemiseen virkauralla. J\xc3\xa4lkipolvet ovat todenneet, ett\xc3\xa4 Le Tellier oli koko Ranskan historian kyvykk\xc3\xa4impi\xc3\xa4 sotaministereit\xc3\xa4.'